SK
C 127/48
Úradný vestník Európskej únie
11.4.2023
Návrhy Žalobkyne navrhujú, aby Všeobecný súd:
— zrušil vykonávacie rozhodnutie Európskej komisie C (2022) 8645 final z 2. decembra 2022, ktorým sa schvaľuje strategický plán Talianska SPP na roky 2023 – 2027, v rozsahu, v akom v rámci stanovenia opatrení týkajúcich sa záväzkov v oblasti životného prostredia a klímy (SRA) stanovuje ako povinnosť, ktorej splnenie je podmienkou poskytnutia príspevkov, zákaz agronomického využitia biologického kalu a akéhokoľvek iného odpadu zhodnoteného pri operáciách R10 podľa časti IV legislatívneho dekrétu č. 152/2006 a ukladá povinnosť výhradného používania hnojív uznaných podľa nariadenia (EÚ) 2019/1009 a/alebo organických hnojív, na ktorých súčasti sa vzťahuje toto nariadenie.
Dôvody a hlavné tvrdenia Na podporu svojej žaloby žalobkyne uvádzajú sedem žalobných dôvodov.
1.
Prvý žalobný dôvod je založený na porušení nariadenia (EÚ) 2021/2115 (1) a porušení oznámenia Európskej komisie „Ensuring availability and affordability of Fertilizers – COM (2022) 590 final“ z 9. novembra 2022.
— Nariadenie (EÚ) 2021/2115, ktorým sa upravuje udeľovanie príspevkov v poľnohospodárstve, neobsahuje žiadne ustanovenie zakazujúce používanie biologického kalu a produktov z neho, pričom jeho používanie v rámci SPP dokonca podporuje aj samotná Európska komisia, ktorá jasne podporila používanie kalu v poľnohospodárstve naposledy v oznámení „Ensuring availability and affordability of Fertilizers – COM (2022) 590 final“ z 9. novembra 2022.
2.
Druhý žalobný dôvod je založený na porušení smernice 2008/98/ES (2), smernice (EÚ) 2018/851 (3), zásad obehového hospodárstva, smernice (EHS) 86/278 (4) a nariadenia (EÚ) č. 2019/1009 (5) z 5. júna 2019.
— Všeobecný zákaz využívania biologického kalu a hnojív z neho prostredníctvom ich zhodnocovania v poľnohospodárstve stanovený v Národnom strategickom pláne SPP (PSP) na roky 2023 – 2027, ktorý schválila Komisia, a teda aj znevýhodnenie tejto činnosti v porovnaní s hnojivami uvedenými v nariadení (EÚ) č. 2019/1009 je jednoznačne v rozpore so súčasným modelom rozvoja na úrovni Spoločenstva, ktorý je založený na „obehovom hospodárstve“ a zhodnocovaní odpadu na výrobu energie, najmä s cieľom zachovať prírodné zdroje, a nezohľadňuje to, že nariadenie (EÚ) č. 2019/1009 sa v súčasnosti v Taliansku vlastne neuplatňuje a ani implicitne sa ním nezrušila smernica EHS 86/278, pričom ponecháva nedotknuté aj talianske právne predpisy o hnojivách (legislatívny dekrét 75/2010).
3.
Tretí žalobný dôvod je založený na porušení smernice (EHS) 86/278 a na skreslení trhu a hospodárskej súťaže na úkor prevádzkovateľov v odvetví zhodnocovania biologického kalu.
— Všeobecný zákaz používania biologického kalu prostredníctvom jeho zhodnocovania v poľnohospodárstve spôsobuje neprípustné a neodôvodnené narušenie hospodárskej súťaže, ktoré okrem toho, že je v rozpore so smernicou (EHS) 86/278, oslabuje postavenie iných prevádzkovateľov pôsobiacich v oblasti zhodnocovania biologického kalu na trhu tým, že ich znevýhodňuje voči výrobcom iných organických a chemických hnojív.
4.
Štvrtý žalobný dôvod je založený na porušení článku 296 ods.
2 ZFEÚ, nariadenia (EÚ) č. 2021/2115 a smernice (EHS) 86/278.
Neprešetrenie skreslenia skutkových okolností, nedodržanie požiadaviek, rozporuplnosť, zjavná nelogickosť, nerovnosť zaobchádzania a závažný nedostatok odôvodnenia.
— PSP schválený Komisiou je v rozsahu, v akom zakazuje používanie biologického kalu a iného odpadu zhodnoteného v R10 a hnojív, na ktoré sa nevzťahuje nariadenie (EÚ) 2019/1009, úplne neodôvodnený, čo svedčí o absencii podkladov pre príslušné určenie, ako aj o jeho rozpore s ustanoveniami právnej úpravy týkajúcej sa zhodnocovania biologického kalu v poľnohospodárstve, a to vedie k neprípustnej nerovnosti zaobchádzania v porovnaní s ostatnými hnojivami.